Servicii SPA decontate de CNAS
Statul îți decontează totul! Puțini români știu că unele servicii de SPA sunt decontate de Casa Națională de Asigurări de Sănătate. Tratamentele balneare, cunoscute pentru beneficiile lor în tratarea afecțiunilor reumatologice cronice, ortopedice, neurologice și vasculare, sunt finanțate de CNAS.
Pentru a beneficia de aceste tratamente, pacienții trebuie să primească o rețetă de la un medic autorizat și să completeze o fișă de tratament în conformitate cu regulile stabilite.
Deși apele termale și spa-urile interioare sunt adesea asociate cu turismul și relaxarea, ele devin tot mai importante în contextul medical. Trebuie menționat că doar un medic specialist poate prescrie tratamentele medicale disponibile în cadrul sistemului de asigurări de sănătate.
Printre serviciile care pot fi acoperite de Casa Națională de Asigurări de Sănătate (CNAS) se numără:
- băile galvanice;
- băile cu parafină;
- dușurile subacvale;
- băile minerale;
- împachetările cu nămol și altele.
Tariful pentru aceste proceduri este de 28 de lei pentru 4 proceduri pe zi. Un pensionar poate achiziționa un singur bilet.
Este important de menționat că CNAS nu acoperă serviciile de medicină fizică și de reabilitare în situații care privesc corecții de natură estetică sau de întreținere, cum ar fi vergeturile, sindromul tropostatic sau activitățile de fitness și body-building.
Sejururile în stațiuni balneare, din ce în ce mai scumpe în anul 2024
În ceea ce privește costul unui sejur într-o stațiune balneară în 2024, prețurile sunt destul de piperate. De exemplu, un sejur la „1 Mai”, Amara, Covasna, Moneasa sau Sărata Monteoru poate ajunge până la 2.968 de lei pentru 16 zile de cazare și 12 de tratament. Stațiunile de la Pucioasa sau Geoagiu oferă tarife cu aproximativ 100 de lei mai mici, situându-se în jurul sumei de 2.824 de lei pentru același tip de sejur, conform bzi.ro.
Cele mai cunoscute stațiuni balneare din România includ:
- Băile Felix;
- Băile Tășnad;
- Băile Olănești;
- Băile Călimănești;
- Slănic Moldova;
- Târgu Ocna.
Tratamentele balneare sunt recomandate pacientului pe baza unei rețete de la un medic autorizat și pot include băi termale cu apă medicinală și cu plante, băi termale cu apă termală, băi de nămol, băi galvanice, băi Stanger, masaj terapeutic medical, masaj cu jet subacvatic, și hidrokinetoterapie individuală generală.